เล็งแก้กม.ประจานประกันทําผิด
คปภ.ระดมกึ๋นร่างฉบับใหม่คุมตัวบริษัทยันตัวแทนขาย
10 ม.ค. 2556

คปภ.ระดมกึ๋นร่างฉบับใหม่คุมตัวบริษัทยันตัวแทนขาย
คปภ.คุมเข้ม แก้กฎหมาย เพิ่มบทลงโทษบริษัทประกันที่ทำผิด พร้อมประจานผ่านเว็บ สื่อมวลชน ให้ประชาชนรู้
แหล่งข่าวจาก สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทาง คปภ.อยู่ระหว่างจัดทำร่างประกาศ เรื่อง “หลักเกณฑ์และวิธีการในการประกาศหรือโฆษณาการฝ่าฝืนหรือไม่ปฏิบัติตามกฎหมายว่าด้วยการประกันวินาศภัย” ฉบับใหม่ขึ้นมา โดยเปิดรับฟังความคิดเห็นจากหน่วยงานที่เกี่ยวข้อง เพื่อนำไปปรับปรุงและประกาศบังคับใช้อย่างเป็นทางการต่อไป ซึ่งต้องมีการยกเลิกฉบับเดิมเมื่อ พ.ศ. 2552 ด้วย
ทั้งนี้ ร่างฉบับใหม่ดังกล่าว ได้ระบุข้อบังคับที่สำคัญในกรณีที่บริษัทประกันไม่สามารถดำรงเงินกองทุนได้ครบถ้วนตามที่กฎหมายกำหนด โดยให้ คปภ.ประกาศหรือโฆษณาโดยระบุชื่อบริษัทประกันและจำนวนเงินกองทุนที่บริษัทประกันนั้นมีไม่ครบถ้วนตามที่กฎหมายกำหนด รวมถึงสถานะของบริษัทที่ห้ามไม่ให้ขยายธุรกิจโดยไม่สามารถรับประกันภัยรายใหม่ได้
นอกจากนี้ กรณีที่บริษัทไม่ยื่นงบการเงิน รายงานเกี่ยวกับผลการดำเนินงานของบริษัทตามกำหนด ไม่แก้ไขรายงานประจำปี ไม่ยื่นรายงานทางการเงิน ไม่เปิดเผยข้อมูลเกี่ยวกับฐานะการเงินและผลการดำเนินงานของบริษัท ไม่ส่งรายงานประจำปีการคำนวณความรับผิดตามกรมธรรม์ประกันภัย หรือบริษัทรายงานดังกล่าวข้างต้น ไม่ครบถ้วนตรงต่อความเป็นจริง ให้ทาง คปภ.ประกาศหรือโฆษณาโดยระบุชื่อบริษัทที่ฝ่าฝืนหรือไม่ปฏิบัติตามกฎหมาย 
สำหรับกรณีที่นายทะเบียนมีคำสั่งเพิกถอนใบอนุญาตตัวแทนประกันวินาศภัย นายหน้าประกันวินาศภัย นักคณิตศาสตร์ประกันภัย หรือผู้ประเมินวินาศภัย หรือมีคำสั่งพักใช้ใบอนุญาต ให้ คปภ.ระบุชื่อบุคคลที่ถูกเพิกถอนใบอนุญาต หรือถูกพักใช้ใบอนุญาต การกระทำที่เป็นเหตุให้ถูกเพิกถอนหรือพักใช้ใบอนุญาตและผลของการถูกเพิกถอนหรือพักใช้ใบอนุญาต
ทั้งนี้ ร่างกฎหมายดังกล่าวยังกำหนดให้ คปภ.ประกาศบทลงโทษผ่านเว็บไซต์ คปภ.และจัดทำเป็นเอกสารข่าวเพื่อเผยแพร่ต่อสื่อมวลชน เพื่อให้ประชาชนรับทราบอย่างทั่วถึง สำหรับบริษัทประกันหรือบุคคลที่เกี่ยวข้อง ที่ไม่ได้ปฏิบัติตามกฎหมาย ซึ่งรวมถึงกรณีที่ไม่ชำระค่าปรับตามบทลงโทษ ก็ให้ คปภ.ระบุข้อเท็จจริงเกี่ยวกับการทำผิดดังกล่าว พร้อมทั้งระบุด้วยกว่าจะดำเนินงานต่อไปอย่างไร ทั้งให้มีการเปลี่ยนแปลงข้อมูลในประกาศหรือโฆษณาดังกล่าว และติดตามความคืบหน้าของคดีจนกว่าคดีจะถึงที่สุด